Papersnake/gushiwen huggingface dataset:
赠丁俭卿
潘德舆（清代）

丁生十七气浩涆，权奇天骥脱羁绊。渥洼一出驰𥬞云，俗眼何曾识豪骭。

纷纷少年抱一编，咿唔竟日力文软。彊命属词神不偕，文狐蒙戎杂青豻。

黑白不辨学贵耳，紫凤天吴漫璀璨。就中才质赋清白，情思昏如阅欹案。

问途略识歧中歧，倏复迷离舍书叹。俗师不导交衢舞，逼入荆榛作鼯窜。

剧怜含美不成章，明珠乃取石来锻。之子汲古转鹿卢，奥秘潭潭绝畔岸。

偶施意匠神鬼惊，移晷扫尽千兔翰。闭门独造喻甘苦，日不停披虑脱腕。

我察誉言恐溢美，清辞再阅发惊惋。未能空洞函古初，豹采斓斓巳彪焕。

闻子矢志穷群经，鄙怀结轖似冰泮。祇空剽轻任血气，立足未定转离叛。

否则琐琐注虫鱼，枉是刓精订漫漶。古来文章有直路，俗工蟉纠自谩谰。

群经大义高丽天，照耀灵台日初旦。众家传注勿骤观，以我一筏涉混瀚。

我意成熟参众家，如一赤丝万珠贯。不然先入塞吾窍，得不及全失其半。

庄荀屈马择尤雅，筑墉亦欲资版干。此外高阁束数年，捧日目不见爝爟。

理明气定精内充，百派支流易区判。吁嗟圣道布经籍，独恃幽通协神断。

子观禋祀求焄蒿，洁齐郁鬯首重祼。腥爓荐熟后天事，精诚那寄众膴胖。

入途不正异时悔，势必糅错合冰炭。胸中疆界未申画，冰雪聪明亦凌乱。

纵使操管摹前民，浩朗青天黑云幔。丁生丁生知读经，至道坚刚有鍴钻。

小家训诂穷豪芒，耿耿元精日消散。名场文字况未技，专政愈非一代冠。

暗中福命夺人魄，黠者夤缘鬻珍玩。弥天挥洒糠与秕，见人学古目屡睅。

生也采豪幸天授，电光在舌闪烂烂。谝言交攻滋子疑，仗子慧剑力㨄捍。

宗经徵圣子所习，打雀慎勿费珠弹。筝琶得志訇钧天，空山素琴自操缦。

我闻前训转相语，不顾旁人笑漫汉。女床一鸟飞惊天，那待枋榆拙鸠唤。

祇因姿骨病且丑，引镜生惭发颠汗。入塾受书二十载，鸡栖名不出里闬。

秃笔如冢有何用，供作劳薪执炊爨。酸咸历尽转爽口，剉我词锋失劲悍。

晨起诵经十忘几，批捩眊耗迨日旰。尚思攘袖挥麈氛，俗骨勤求大丹换。

矧子英年轶同辈，思理勃窣鲜遗算。积成学业昆仑丘，部娄群言只低看。

天生异材致实用，敢随众口妄褒赞。一时得失百年事，努力坛宇壮雕奂。

房驷精英踔万里，休学乡闾策款段。他时仰配古作者，不负奇书读《东观》。
平远台
喻良能（宋代）

平远台高俯翠微，海天烟雨正霏霏。
登临何处明人眼，乌石山前白鸟飞。
正月晦日，自英州舍舟出陆，北风大作
杨万里（宋代）

北风吹得山石裂，北风冻得人骨折。
南来何曾识此寒，便恐明朝丈深雪。
今朝幸不就船行，白浪打船君更惊。
只是山行也不好，笋舆寸步风吹倒。
性地颂
张伯端（宋代）

视之不可见其形，及至呼之又却应。
莫道此声如谷响，若还无谷有何声。
宫词
宋白（宋代）

龙脑天香撒地衣，锦书新册太真妃。
宫官一夜铺黄道，却踏金莲步步归。
李卿挽词
周紫芝（宋代）

东汉埋轮手，开元御府卿。名因射策早，恩许故家荣。

竟失鹓行旧，空乘马鬣旌。他时双骥子，万里是归程。
游延庆寺
陈镒（明代）

久厌城市喧，偶出览佳胜。迢迢转溪湾，翳翳入山径。

林深寒日薄，塔耸秋云净。翠光冷松杉，古韵度钟磬。

跻石遂幽讨，掬泉足清兴。忽闻禅老偈，颇发骚人咏。

尘空性自澄，妄去心始定。因悲射利徒，扰扰一何竞。
和元乐销暑楼晓望
陈师道（宋代）

遶郭溪山接四邻，身轻步蹑一梯云。
图南羽翮抟空见，倚北光芒入夜分。
芜没池台余故事，风流人物想前闻。
翛然便欲移招隐，猿鹤还应怨旧群。
牡丹次韵 其一
朱翌（宋代）

一日春工过颍阳，名园次第款侯王。风流得见升平瑞，气味初无世俗香。

早托筠笼驰驿骑，旋张罗盖护晨光。最怜一尺槃盂玉，稳上高鬟映额黄。
与杨如愚四首 其三
陈渊（宋代）

十年相见不予疏，亦记平生戏笑无。纵有伯禽堪寓意，可能终不记狂奴。
送席副使监贵州屯学二事歌
李梦阳（明代）

我昔在北京，送君向河南。岂料在河南，送君如百蛮。

瘴云苍苍途路艰，牂牁罗施皆峻山。法官要自褰帷入，倏忽开明众山出。

大抵夷狄似禽鸟，制之虽勤忌拘急。此曹亦是人心性，顷来渐慕衣冠习。

文翁化蜀岂无本，李牧屯田务招辑。所恨故人恨万里，令我蚤夜心于邑。

丈夫巳际飞龙会，野人犹抱枯鱼泣。感新怀旧心肺酸，万事回头百忧集。

弘治之间时世异，与君次第陈封事。许身谬比汉贾生，推君每称唐陆贽。

朝回对坐香炉省，出门并结青云辔。自从分手哭遗弓，缙绅漂洎余亦同。

抱瓮梁王修竹园，遗址宋帝蓬莱宫。生涯放逐似羁旅，混迹迂腐随村翁。

曾闻伏枥有老马，岂即道路伤秋蓬。天下疮痍况未息，西南贡篚防难通。

杜鹃尚识君臣礼，蛟龙终收云雨功。相如谕蜀文章壮，马援平交德业雄。

扶危济弱付公等，临岐怅望天南鸿。
从军留别天逸
罗公升（宋代）

一閒五千日，功德高於山。
如何天不借，驱向金革间。
妖血醒人饥，马足愁险艰。
今宵觞咏处，已带风雪颜。
皇穷未厌乱，肯放两脚閒。
东海邈山河，庐峰定天关。
即往不可留，我去何当还。
后夜梦君时，哀笳鬓成班。
花犯（贺後溪刘再娶）
赵文（宋代）

绣帘深，刘郎一笑，风流胜前度。戟香门户。还别有祥云，檐外飞舞。洞底烛下应低语。晨妆须带曙。待献了、堂前罗袜，双双交祝付。

从桃与杨枝，如今便、合逊梅花为主。行乐处。西溪上、柳汀花屿。封侯事、看人漫苦。谁能向、黄河风雪路。且对取、锦屏金幕，双蛾新样妩。
晚浴崇教寺
周紫芝（宋代）

闲居谁与游，幸此招提邻。时乘下泽车，访我物外人。

往往听鱼鼓，相随作朝昏。斋得饱佛饭，暮浴沾僧巾。

情熟自不厌，无求亦何嗔。我生束世故，欲解未有因。

愿丏一滴甘，为洗千劫尘。无冠顾安整，有衣聊自振。

道人小轩窗，池净花色新。芭蕉过微雨，苍翠争丛筠。

劲节秋益好，柔葩委菅榛。岂但娱老眼，亦足观是身。

攲眠寄静榻，小休只逡巡。茶甘犹在口，龛灯已前陈。

日暮行当归，击柝催重闉。
累日不到西园瑞香忽已烂熳
韩维（宋代）

锦官翻样出新机，浅绿深红各自宜。
不是东风送香气，幽花落尽有谁知。
寄隐士
陆游（宋代）

乳窦寒犹滴，岩扉夜不扃。
奇书窥鸟迹，灵药得人形。
浩浩天风积，冥冥海气清。
傥逢王内史，更为乞黄庭。
送馀姚知县张太博
王随（宋代）

才名登仕路，芝綍奉龙光。
出宰神仙邑，吟辞鵷鹭行。
烟波迎去棹，图籍富行装。
淮月蒹薜影，江风橘柚香。
新诗留禹穴，旧理过钱塘。
市井鱼盐聚，亭台水石凉。
云山接秦望，花木胜河阳。
暂布惠和政，即看鹏翼翔
郡馆作
顾仙根（清代）

我行复至郡，舍馆临官市。市言虽杂乱，亦复有至理。

诤词何纷纷，半是村农子。懦拙易成忿，忿息讼方始。

云从去岁来，日日向城里。良田半已典，岂不思秉耒。

今春多夜雨，农事家家起。未得见长官，胥吏来无已。
题四季画为王佥宪作
贡性之（元代）

柳带轻烟澹澹，花含宿雨深深。鱼乐新添晓涨，鸟啼越觉春阴。
林贵父投老谒铨有赠
戴表元（宋代）

天寒道路长，行子难为容。
况复迫衰暮，视近步憧憧。
干世悔古学，费时惭惰农。
谁知冻雪巷，忽视戟髯翁。
袖有排闼书，谈如发硎锋。
听之不能竭，浩气生奇胸。
从来庠序师，专以处龙锺。
才高得教诱，禄林尚遭逢。
此职今不少，有求岂难从。
去去善自爱，春禽语晴墉。
闲游
蔡沆（宋代）

缓步荒郊外，杖藜看耨锄。
蓑衣蒙短褐，野饭摘残苡。
雨过苗花湿。
云深草树疏。
敲门无犬吠，何处觅樵渔。
戊申年七夕五绝 其一
薛映（宋代）

月放冰轮傍绛河，相期宝婺夜经过。嫦娥不惜宫中桂，乞与天香分外多。
送江岱宗民部归新安
毕自严（明代）

相看一策出都门，此际离情未可论。似我衰颜应草野，如君英茂亦丘樊。

故人意惨秋云澹，逐客神悽夜月昏。白岳黄山高卧处，须知盛世有馀恩。
村晓
杨慎（明代）

水寺霜钟起，山楼晓堞迷。长庚配残月，斜汉界晴霓。

犬吠声如豹，蝇喧听似鸡。老怀浑不寐，遥夕又新题。
寄陈八玉英时留姑苏
赵今燕（明代）

何处箫声独上楼，伤心桃叶水空流。
一从南国春销后，谁复佳人字莫愁。
海棠春 闺词同程村羡门 其一 晓妆
王士祯（清代）

鹦哥初唤闻方响。幽梦起、日浮交网。花影𦌾流苏，一片红潮漾。

新梳小髻翻荷样。初縆额、邀郎相赏。慵画小山眉，黛粟留张敞。
春遇南使，贻赵知音
岑参（唐代）

端居春心醉，襟背思树萱。美人在南州，为尔歌北门。

北风吹烟物，戴胜鸣中园。枯杨长新条，芳草滋旧根。

网丝结宝琴，尘埃被空樽。适遇江海信，聊与南客论。
梅花自解
张侃（宋代）

孤根在寒谷，无分逐东风。流辈刚言好，中心只固穷。
李花二首 其二
朱淑真（宋代）

小小琼英舒嫩白，未饶深紫与轻红。无言路侧谁知味，惟有寻芳蝶与蜂。
偈颂一百二十三首
释祖钦（宋代）

薰风自南来，殿阁生微凉。
诸佛出身处，切忌错商量。
口占诗
于立（元代）

正月已尽寒未收，柳塘曲曲带平流。
青丝银瓶送美酒，赤栏画桥横钓舟。
发孟津渡河
周尔墉（清代）

西北群山束，黄河势尽东。平沙六月雪，激浪一天风。

客鼓中流棹，霞蒸隔岸虹。长堤官柳碧，落日认磨铜。
福州堂下小栏花卉多是手栽今已繁盛因赏花有
蔡襄（宋代）

爱花尽日傍花台，点检当年手自栽。
前事已随朝暮变，旧华空见浅深开。
山禽忽下还飞去，溪雨才收又复来。
只有春醪能遣恨，无人栏畔共持杯。
便衣访徐师川坐定陈莹中太守亦至余避入室已而同语良久戏呈师川
韩驹（宋代）

两都宾主尽雄名，我独何人共宴荣。微服岂宜从刺史，瓦巾端宴访先生。

山阴甚愧群贤集，蜀客初无一坐倾。庾亮兴来殊不浅，临风数语逼人清。
饮酒近村
陆游（宋代）

放翁睡多少行立，人扶往赴邻里集。
痛饮山花插鬓红，醉归棘露沾衣湿。
纱巾一幅何翩翩，庭中弄影不肯眠。
莫欺此老今衰甚，曾见高皇狩越年。
挽崔嘉彦二首 其一
朱熹（宋代）

关陕遗耆老，天资得勇多。双瞳光射日，寸舌辩倾河。

居俯三江近，邻从五老过。庐空人不见，猿鹤奈愁何。
四牡夫子行役志思也二章之六句
方氏（明代）

翩翩者<隹鸟>，肃肃其羽。
王事靡盬，以风以雨。
琴瑟在右，我心悲苦。¤
静老通幽轩
孙觌（宋代）

诸峰倚崔嵬，众壑隐奔峭。寓目欣有系，会心领其要。

开庐结茅竹，伐翳斩蓬藋。此君亦可人，玉立尽娟妙。

风酣翠相倚，月吐青自照。窈眇非世音，鸾鹄中夜啸。

烟尘闇北关，烽火被南徼。便欲老三闾，终焉隐屠钓。
山居寂寥与世如隔是非不到荣辱两忘因忆秋崖工部尝教以我爱山居好十诗追次其韵聊写穷山之趣 其六
吴锡畴（宋代）

我爱山居好，崖云湿爨烟。琴横双鹤舞，犁阁一牛眠。

酒熟花开日，诗成雨霁天。逢场聊适意，总结喜欢缘。
同许少玉 其十一 飞卿商山早行
缪祐孙（清代）

晓星千点乱，残梦据鞍醒。柳折灞桥曲，马嘶秦塞营。

溪波青玉镜，鸟语紫鸾笙。无限江乡感，诗情付旅程。
醉太平 春心
邹祗谟（清代）

红楼紫箫。红潮画桥。钿筝十二娇娆。趁东风并骄。

鸟中六曹。花间一樵。教他百舌休嘲。任春心捲蕉。
鸡鸣
佚名（先秦）

鸡既鸣矣，朝既盈矣。匪鸡则鸣，苍蝇之声。
东方明矣，朝既昌矣。匪东方则明，月出之光。
虫飞薨薨，甘与子同梦。会且归矣，无庶予子憎。
送蔡君知入蜀
孔德绍（唐代）

金陵已去国，铜梁忽背飞。
失路远相送，他乡何日归。
秋蝶
姚道衍（明代）

粉态凋残抱恨长，此心应是怯凄凉。
如何不管身憔悴，犹恋黄花雨后香。
浣溪沙·咏橘
苏轼（宋代）

菊暗荷枯一夜霜。新苞绿叶照林光。竹篱茅舍出青黄。
香雾噀人惊半破，清泉流齿怯初尝。吴姬三日手犹香。
东湖
苏轼（宋代）

吾家蜀江上，江水绿如蓝。
尔来走尘土，意思殊不堪。
况当岐山下，风物尤可惭。
有山秃如赭，有水浊如泔。
不谓郡城东，数步见湖潭。
入门便清奥，怳如梦西南。
泉源従高来，随流走涵涵。
东去触重阜，尽为湖所贪。
但见苍石螭，开口吐清甘。
借汝腹中过，胡为目眈眈。
新荷弄晚凉，轻棹极幽探。
飘摇忘远近，偃息遗佩篸。
深有龟与鱼，浅有螺与蚶。
曝晴复戏雨，戢戢多于蚕。
浮沉无停饵，倏忽遽满篮。
丝缗虽强致，琐细安足戡。
闻昔周道兴，翠凤栖孤岚。
飞鸣饮此水，照影弄毵毵。
（此古饮凤池也。
）至今多梧桐，合抱如彭聃。
彩羽无复见，上有鹯搏aa12。
嗟予生虽晚，考古意所aa13。
图书已漫漶。
犹复访侨郯。
《卷阿》诗可继，此意久已含。
扶风古三辅，政事岂汝谙。
聊为湖上饮，一纵醉后谈。
门前远行客，劫劫无留骖。
问胡不回首，毋乃趁朝参。
予今正疏懒，官长幸见函。
不辞日游再，行恐岁满三。
暮归还倒载，钟鼓已aa4aa4（音谙）。
十二月十八日会饮园夫献桃花二首
宋祁（宋代）

今岁腊未破，明年春尚赊。
天教催朔气，先作塞南花。
丙子除夕九江公署作
王世懋（明代）

客散空堂鼓角余，还从小吏问爰书。
浮踪岂为江山住，傲骨都爰岁月除。
暝色寒侵双鬓薄，雨声残入一灯疏。
年来倍有东流感，不是天涯恨索居。
颂古十二首
释智深（宋代）

笑里凭谁眼豁开，龟毛须向火中栽。
脚跟有路云泥隔，千里区区谩往来。
胡笳十八拍。第十一拍
刘商（唐代）

日来月往相催迁，迢迢星岁欲周天。无冬无夏卧霜霰，

水冻草枯为一年。汉家甲子有正朔，绝域三光空自悬。

几回鸿雁来又去，肠断蟾蜍亏复圆。
离建雄涂中
张耒（宋代）

远水悠悠静，孤樯袅袅迟。
草深春已后，麦秀日长时。
聚语条桑妇，行歌拾穗儿。
年丰随处乐，飘泊我何为。
酌建阳王氏酒
陈宓（宋代）

不杯神观已陶然，三四蓬壶小有天。
当日流霞唯一盏，却输玉妪是真仙。
偈颂二十九首
释云（宋代）

乍离千圣林间寺，来汲城头石罅泉。
相见杯茶虽淡薄，往来无惜为君煎。
陪赵明叔侍御游茅山次韵二首 其一
俞德邻（宋代）

夷言卫侯说，土风钟仪操。百年等逆旅，南北俱劳劳。

何如事幽等，杖藜舒郁陶。上山拾瑶草，下山折藑茅。

寻我烟霞朋，缔此金石交。胡然自局趣，顾影悲系匏。

归去来山中，山中有松醪。
饶州宗维那
释居简（宋代）

三印高风久寂寥，何妨辨地且从苗。同行共住不相识，须信饶州不可饶。
次韵濮十太尉赏梅
王十朋（宋代）

春向群芳顶上来，可人风味亦奇哉。未于茅舍疏篱见，先为金枝玉叶开。

竹外横斜才数点，笛中摇落已千堆。因公撩我惜花意，深忆去年湖上杯。
呈黄永新希二首
赵蕃（宋代）

偶作空房寓，频成假日从。
平生壮诗胆，一见怯谭锋。
天地虽云碍，江湖讵不容。
终南捷径绝，衡岳卧图逢。
杂感
顾禧（宋代）

不与渔樵狎，甯知世事非。
功成枯战骨，发端误儒衣。
风雨槐阴梦，仓黄斗柄微。
东邻瓜正熟，把酒裛清辉。
寓言
皎然（唐代）

吾道本无我，未曾嫌世人。如今到城市，弥觉此心真。
拟桃花歌
郭祥正（宋代）

酣酣桃始花，灼灼粉面笑。粉色射花光，夺尽丹青妙。

蓝衫马上郎，风流亦年少。语言虽未通，精诚默相照。

敛容缓步复掩门，只见桃花不见人。轻红浅白正含露，欲落半开将送春。

凝心驻马日渐晚，隐忍时时下前坂。回头又不见桃花，唯有青山遮醉眼。

扬鞭击镫歌团扇，相见不如不相见。逢人寄语问桃花，春残吹洗落谁家。
谢子安之江右求葬师 其二
黄镇成（元代）

家在烟岚五县间，碧榕桥下水潺湲。朝来雨过秋如洗，写出江南一幅山。
献西俘
孔武仲（宋代）

先帝谋西域，边功未告成。
一朝锄狡穴，万里振天声。
汉狱宜归死，汤罗尚借生。
淮阴甘就缚，颉利许留京。
云气占中国，星辰辟大明。
珠帘垂后殿，玉座肃西清。
二帝临朝会，千官响佩珩。
理司来执讯，译者为通名。
殊俗衣冠异，渠魁口眼狞。
孽狐仍俯听，穷鸟尚悲呜。
上德均乾覆，臚传贷鼎烹。
大廷观舞兽，沧海息波鲸。
禄给朝晡{左米右备}，书通父子情。
熊态已驯伏，蝼蚁敢纵横。
忆昨初擒寇，无惭古用兵。
谋谟维素决，军事许专征。
蕃汉心谐会，人祗力混并。
波涛迷古渚，氛雾压洮城。
惨淡移天阵，逡巡却寇营。
空拳槌猰{猎右换俞}，难矢损材枪。
杂种降无数，良民市不惊。
旂常配方召，干羽继韶茎。
奏捷公卿贺，酬勋将佐荣。
夏戎几失筯，辽主愿寻盟。
诡道吾何用，沈几见未萌。
终军虽喜事，勿复请长缨。
题刘君浯溪钓隐图
瞿鸿禨（清代）

浯溪岸曲回明漪，古木蔽崖阴倒垂。风吹钓船自来去，幽意独写无人知。

白鸥与我同浪迹，手持钓竿坐盘石。日暮空归亦自佳，本不取鱼惟取适。
喜欧桢伯虞部致政南归复海西社
黄朝宾（明代）

十载鹓鸾汉未央，一朝龙卧海天长。风云自绕黄金阙，松桂先开绿野堂。

函谷气占关令尹，鉴湖恩沐贺知章。旧游结社诸朋在，添得梅花水部香。
题金州西园九首·莓苔
姚合（唐代）

茅堂阶岂高，数寸是苔藓。只恐秋雨中，窗户亦不溅。
眼前无此物，我情何由遣。
南山十二咏集古 其二 榆庄聚
程敏政（明代）

隔林遥见起人烟，林畔莺声似管弦。

何处貌将归画府，杏花榆荚晓风前。
汀州塔下寺
谢一夔（明代）

塔下重来二十秋，长廊未步泪先流。当年曾此奔丧去，今日那堪衣锦游。

云树悲风空飒飒，夕阳流水自悠悠。傍人啧啧夸荣耀，谁识予心万斛愁。
邓山人招同邹令尹黄少参黄令尹张都运郭学宪游六榕寺
郭棐（明代）

招携过古寺，览眺惜流阴。佛吐金光色，人多白雪吟。

劝酬耽旨酒，操弄藉孤琴。榕树年年绿，祇花不可寻。
福安宰相第六十三
文天祥（宋代）

纷然丧乱际，反覆归圣朝。
秉钧孰为偶，扶颠永萧条。
感怀三十一首 其二十八
刘基（明代）

槁叶寒搣搣，罗帐秋风生。凄凄候虫鸣，唳唳宾鸿惊。

美人抱瑶瑟，仰视河汉明。丝桐岂殊音，古调非今声。

沉思空幽寂，岁月巳徂征。
田
李峤（唐代）

贡禹怀书日，张衡作赋辰。杏花开凤轸，菖叶布龙鳞。

瑞麦两岐秀，嘉禾同颖新。宁知帝王力，击壤自安贫。
谢同年黄法曹送道服
王禹偁（宋代）

鲍照贻我羽人衣，下直何妨尽日披。
老去自堪将野鹤，客来休日佩金龟。
官供谩说青绫被，私便全胜白接{上四下离}。
未脱朝簪恋明主，耿怀空作谢君诗。
题茅山观
许坚（唐代）

尝恨清风千载郁，洞天今得恣游遨。松楸一色古坛静，
鸾鹤不来青汉高。茅氏井寒丹已化，玄宗碑断梦仍劳。
分明有个长生路，休向红尘叹二毛。
挽林都宪尊公
王越（明代）

五转儒官四十年，老来归隐向林泉。盖间茅屋留云住，扫片松阴借鹤眠。

炊黍忽成身后梦，买山虚费杖头钱。郎君鹄立青霄上，分得恩波及墓田。
祠伍员庙诗
萧纲（南北朝）

去国资孝本，循忠全令名。舟里多奇计，芦中复吐诚。

偃月交吴舰，鱼丽入楚营。光功摧妙算，载籍有馀声。

洪涛犹鼓怒，灵庙尚凄清。行潦承椒奠，按歌杂凤笙。

无劳晋后璧，讵用楚臣缨。密树临寒水，疏扉望远城。

窗寮野雾入，衣帐积苔生。惟有三青鸟，敛翅时逢迎。
过塘江将访大冢宰王先生有怀阳明
湛若水（明代）

迢迢涉江去，江介生凄风。涉之将奚为，南湖采芙蓉。

美人在远将，我心忧忡忡。登山足夔魅，蹈海多鱼龙。

俯仰天地内，去子谁予从。
溪上
释文珦（宋代）

散策清溪岸，茅檐事事幽。
燕巢春始垒，蛛网雨来收。
翁媪能留客，儿童不识愁。
兴长归径晚，回首问群鸥。
金国贺正旦使副到阙紫宸殿宴致语口号
周必大（宋代）

北斗回杓恰指寅，东皇御极蚤施仁。
光风丽日依稀转，御柳宫施次第新。
鱼藻有颁安万物，鹿苹式燕乐嘉宾。
小臣请祝君王寿，乾道宜过一万春。
失调名
佚名（宋代）

枕上偷垂泪眼流。
甲午新岁九日腊尽
周鼎（明代）

荼垒明朝满市新，一杯灯下旧吟身。
流年细检颁来历，往事都成扫去尘。
薄有田庐聊卒岁，可无沟壑尚迟春。
殷勤照取田蚕看，同是鸡豚社里人。
送施野夫赴举
强至（宋代）

胸中六籍收高谊，手抚辞章应礼闱。
不饮故人相别酒，恐沾寿母自缝衣。
吴河系棹开深冻，汴日迎鞭弄短晖。
四十明年方得仕，平生未与古人违。
仙岩无尘轩
白玉蟾（宋代）

麈尾清虚语，铜炉起澹烟。
岭头猿叫罢，月落碧潭圆。
句 其四
王介（宋代）

金陵村里王夫子，可是能吟富贵诗。
寄若拙弟兼呈二十家叔
陈与义（宋代）

退之送穷穷不去，乐天待富富不来。
政须青山映白发，顾着皂盖争黄埃。
何如父子共一壑，庞家活计良不恶。
阿奴况自不碌碌，白鸥之盟可同诺。
三间瓦屋亦易求，着子东头我西头。
中间共作老莱戏，世上乐复有此不。
问梦膏肓应已瘳，归来归来无久留。
竹林步兵非俗流，为道此意思同游。
和景仁元夕 其二
韩维（宋代）

禁户千通鼓，天街万点灯。怀君莹如玉，驱马不嫌冰。

乐事看流俗，狂游记旧朋。回思真梦幻，不待访林僧。
百雁图
戴表元（宋代）

近看分明远欲无，水天空阔好江湖。
幸然不入虞人眼，又被间中画作图。
浣溪沙
张炎（宋代）

昨夜蓝田采玉游。向阳瑶草带花收。如今风雨不须愁。
零露依稀倾凿落，碎琼重叠缀搔头。白云黄鹤思悠悠。
渔家
赵东阁（宋代）

衡岳夜来雨，湘江增绿波。
小舟浮似屋，香草结为簑。
水定见鱼影，夜深闻櫂歌。
悠悠百年内，醒少醉时多。
湘南怀古
苏平（明代）

江山摇落独登临，草色湖南入望深。
万古空留湘女恨，九歌谁识屈原心。
霜清楚畹兰香歇，云暗巴陵雁影沉。
正是客怀消不得，《竹枝》声里断猿吟。
次临封十咏颂方侯德政 其九
蒙尧仁（明代）

侯治吾封好，居然第一流。凫飞天北阙，凤集海西洲。

休吏常垂幕，吟诗每上楼。政成无讼化，黄白任嬉游。
好事近（黄义卿画带霜竹）
高登（宋代）

潇洒带霜枝，独向岁寒时节。触目千林憔悴，更幽姿清绝。

多才应赋得天真，落笔惊风叶。从此绿窗深处，有一梢秋月。
挽徽宗皇帝词五首 其四
张扩（宋代）

内禅超千古，恭闻脱屣轻。勋高终不伐，道大自难名。

玉几音疑在，桥山兆已成。九重兴舜慕，悲泣见墙羹。
金陵曲送客返金陵 其四
屈大均（明代）

花间擎出玉盘迟，正是江南九熟时。灵谷樱桃春不荐，杜鹃啼断御园枝。
送涧泉
周文璞（宋代）

一自接道谊，形容生辉光。
束情谢流宕，捧咏增惭惶。
矫足时切闚，云海何颓唐。
长安卖药市，堇堇十载强。
复缀守藏史，得近中书堂。
心计常自珍，孰云失其防。
稽首谢众去，酹酒相扶将。
融风促绿荫，代对日夜忙。
石涧流自涌，玉山禾欲长。
安得便奋飞，相从决高羞。
题黄仲文双清亭
戴复古（宋代）

亭下新池好，亭中古意存。
欲通溪上路，遂辟竹边门。
自昔好宾客，相传到子孙。
会看司命鹤，时到种瓜园。
和严道培书院韵 其一
米芾（宋代）

城头山脚旧图开，华构凌云亦壮哉。谈席昔人文献地，升堂此壮豫章材。

弦歌化里清风动，麟凤天南紫气来。独奈岩阿丛桂冷，幽栖不是伟长才。
眼儿媚·萍乡道中乍晴卧舆中困甚小憩柳塘
范成大（宋代）

萍乡道中乍晴，卧舆中困甚，小憩柳塘。

酣酣日脚紫烟浮，妍暖憩轻裘。困人天色，醉人花气，午梦扶头。
春慵恰似春塘水，一片縠纹愁。溶溶泄泄，东风无力，欲皱还休。
西湖竹枝歌（九首。一作“小临海曲”）
杨维桢（元代）

病春日日可如何，起向西窗理琵琶。
见说枯槽能小命，柳州弄口问来婆。
千叶白桃
王十朋（宋代）

洗尽夭夭色，泠然众卉中。却将千叶雪，全胜几枝红。
邓秀才就武举作诗美之
释德洪（宋代）

丈夫气自磨牛斗，正似丰城狱屋刀。富贵岂终凭铁砚，功名先看掷霜毫。

芦鞭未称迎风帽，紫绶从来赛绿袍。杖策军门君记取，祖宗汉室旧勋劳。
同吴兴尉钱济明南溪泛舟
释道潜（宋代）

枇杷弄实梅欲黄，海气冥冥错昏昼。僧坊亭午隘可鄙，画舸从君逐溪溜。

斗欣纷翳眼前失，但觉波光翻縠绉。蘋花洗雨白雪香，荷柄吹风青玉瘦。

回看行人走南北，蠢蠢岸傍如蚁斗。一竿落日丽樵明，绕郭云山相倚构。

崭崭青壁映彤霞，转盼忽惊开锦绣。好将杰句为余写，天乞君才多颖茂。

锦囊玉刻厌传玩，燕尾蚕头吾未究。轻桡欲动蹇淹留，城上哀笳凄已奏。
兴济早发
陈光绪（清代）

客镫照壁秋夜昏，月出疑曙车趋行。补被登程续残梦，十里不闻晨鸡鸣。

人行未及晓，我行行更早。世间无事贵争先，日暮途穷谁为怜！
送人之汉上
周弼（宋代）

木落千山怨别离，自知难驻马行蹄。
上书季子穷归路，献赋荀卿老向齐。
驿店破旗秋雨细，戍楼残角夕阳低。
袖藏秘策君门远，应望中原泣鼓鼙。
山村晓思
于濆（唐代）

开门省禾黍，邻翁水头住。今朝南涧波，昨夜西川雨。

牧童披短蓑，腰笛期烟渚。不问水边人，骑牛傍山去。
客行赠人
耿湋（唐代）

旅行虽别路，日暮各思归。欲下今朝泪，知君亦湿衣。
忆少年
宋湘（清代）

老屋柴门树打头，
青山屋后水自流。
受书十日九逃学，
恨不先生命牧牛。
初归东林过容尘轩分赋
成鹫（清代）

锦水潮生挂席回，春城处处百花开。柳营细雨酣诗战，铃阁清风递茗杯。

渐老不堪成久别，此身难得去还来。主人爱客容疏放，莫怪频频谒上台。
子革对灵王
左丘明（先秦）

楚子狩于州来，次于颍尾，使荡侯、潘子、司马督、嚣尹午、陵尹喜帅师围徐以惧吴。楚子次于乾溪，以为之援。

雨雪，王皮冠，秦复陶，翠被，豹舄，执鞭以出，仆析父从。右尹子革夕，王见之。去冠被，舍鞭，与之语曰：“昔我先王熊绎与吕伋、王孙牟、燮父、禽父，并事康王，四国皆有分，我独无有。今吾使人于周，求鼎以为分，王其与我乎？”

对曰：“与君王哉！昔我先王熊绎，辟在荆山，筚路蓝缕，以处草莽，跋涉山林，以事天子，唯是桃弧、棘矢，以共御王事。齐，王舅也；晋及鲁、卫，王母弟也。楚是以无分，而彼皆有。今周与四国服事君王，将唯命是从，岂其爱鼎？”王曰：“昔我皇祖伯父昆吾，旧许是宅。今郑人贪赖其田，而不我与。我若求之，其与我乎？”

对曰：“与君王哉！周不爱鼎，郑敢爱田？”王曰：“昔诸侯远我而畏晋，今我大城陈、蔡、不羹，赋皆千乘，子与有劳焉。诸侯其畏我乎？”对曰：“畏君王哉！是四国者，专足畏也，又加之以楚，敢不畏君王哉？”

工尹路请曰：“君王命剥圭以为鏚柲，敢请命。”王入视之。析父谓子革：“吾子，楚国之望也！今与王言如响，国其若之何？”子革曰：“摩厉以须，王出，吾刃将斩矣。”

王出，复语。左史倚相趋过。王曰：“是良史也，子善视之。是能读《三坟》、《五典》、《八索》、《九丘》。”对曰：“臣尝问焉，昔穆王欲肆其心，周行天下，将皆必有车辙马迹焉。祭公谋父作《祈招》之诗，以止王心，王是以获没于祗宫。臣问其诗而不知也；若问远焉，其焉能知之？”

王曰：“子能乎？”对曰：“能。其《诗》曰：‘祈招之愔愔，式昭德音。思我王度，式如玉，式如金。形民之力，而无醉饱之心。’”

王揖而入，馈不食，寝不寐，数日。不能自克，以及于难。

仲尼曰：“古也有志：‘克己复礼，仁也。’信善哉！楚灵王若能如是，岂其辱于乾溪？”
题枯枝寒禽图
詹同（明代）

王母宴归西海上，空留青鸟羽参差。黄云苦竹江南霰，独立寒条岁晚时。
五月五日寓嘉禾学宫顾东浦载酒相遇二博士偕
林景熙（宋代）

嘉禾古三辅，积水何苍茫。
旧游梦历历，况此逢端阳。
束艾肖人形，倾葵抱天常。
萧萧老逢掖，得依夫子墙。
鵷湖无五月，宿雨生微凉。
客从东浦来，手持紫霞觞。
采蒲泛纤玉，沃我书传香。
殷勤两博士，杂出肴与浆。
书囊谈未了，一醉齐彭殇。
酒醒忽不乐，起看北斗芒。
岁月感疏鬓，风烟渺殊方。
明当理征棹，斜日鲈鱼乡。
次绿字韵
曾几（宋代）

舍前南山青，舍后北山绿。扪萝涉其巅，策杖绕其足。

中间奇绝处，表里见心腹。登临岂不佳，老境日以蹙。

谁知怪石供，能坐我郊牧。政应索幽遐，何惮越川渎。

嵚𡼭庾岭南，美者色苍玉。赏音无东坡，尤物多跧伏。

今年致书求，屡以可否卜。故人为遣送，健步远相逐。

虽非古仇池，要是好崖谷。似为天所矜，此段独从欲。

深惭舁致重，路转知几曲。安得沧海神，鞭笞使之速。
琅邪三十二咏 其十二 回马岭
韦骧（宋代）

有意寻幽胜，跻攀固所怀。如今岭路稳，鞍马不须回。
益昌书怀
度正（宋代）

熙宁使者今何在，元佑师臣去不归。
独对江山舒望眼，悠然天际见云飞。
戏招李无悔秀才
释道潜（宋代）

淋漓一雨过秋山，洗出西湖小霁天。烱烱鱼鳞含倒景，飘飘羊角卷荒阡。

野塘白芡珠盈斗，幽浦红蕖锦绕船。冷炙残杯当已厌，好来波际弄婵婵。
送吴中书南京复职
王绂（明代）

送别都门臈已残，朔风吹雪思漫漫。计程中路逢新岁，拜命南京复旧官。

潮落秦淮江月小，帆开扬子海天宽。凤池诸老应无恙，千里凭君一问安。
王山长归越灯前酌别 其二
邵宝（明代）

君如蜀山人，我愧程叔子。往来皆可书，山中无野史。
夏日游太湖 其二
周南（宋代）

气逼梅天溽，衣沾溜雨篷。暗潮留地灢，阔水架天风。

黯黑初星出，颠狂一瓠空。孙翁无片纸，说得五湖同。
登岳阳楼
詹体仁（宋代）

洞岳之东江水西，帘旌不动夕阳迟。登临吴蜀横分地，徙倚湖山欲暮时。

万里来游还望远，三年多难更凭危。白头吊古霜风里，老木苍波无限悲。
伏读二刘公瑞岩留题感事兴怀至于陨涕追次元韵偶成二篇 其一
朱熹（宋代）

谁将健笔写崖阴，想见当年抱膝吟。缓带轻裘成昨梦，遗风馀烈到如今。

西山爽气看犹在，北阙精诚直自深。故垒近闻新破竹，起公无路祇伤心。
忆馀杭 东皋客舍待毛亦史不至
陈维崧（清代）

一树梅花千顷碧，耐尽春寒眠不得。閒愁如雨雨如愁，点点在不头。

飘零不事谁知道，又是天涯寒食到。春江尽处是娄江，目断水云乡。
东溪
梅尧臣（宋代）

行到东溪看水时，坐临孤屿发船迟。
野凫眠岸有闲意，老树着船无丑枝。
短短蒲茸齐似剪，平平沙石净于筛。
情虽不厌住不得，薄暮归来车马疲。
酬髯翁寄怀韵
樊太复（清代）

兀坐书窗最寂寥，忽闻天外度琼箫。谁将三寸生花笔，自写新诗一叶蕉。
四明月
胡仲弓（宋代）

秋月如翰林，标致清如许。
天上白玉堂，子独於中处。
夜直五云边，冰壶了无滓。
几度醉归来。安用金莲炬。
和刁太博新墅十题其六小舫
梅尧臣（宋代）

小舫闲撑莫厌迟，比於刳艇劣相宜。
漕河有处通陂水，深入荷花人不知。
落花
李檝（宋代）

拾得红英不忍残，殷勤更觅旧枝安。
情知不似开时好，犹胜溪头水面看。
偶至郡城
姜特立（宋代）

老矣息奔走，胡为此登途。
行李虽草草，客怀亦舒舒。
倾我壶中醉，阅我袖间书。
在我故云好，爱此暂时娱。
永王东巡歌·其八
李白（唐代）

长风挂席势难回，海动山倾古月摧。
君看帝子浮江日，何似龙骧出峡来。
题慈恩寺默公院
郑谷（唐代）

虽近曲江居古寺，旧山终忆九华峰。

春来老病厌迎送，剪却牡丹栽野松。
寄静佳朱明府
释斯植（宋代）

翰苑留名久，城边半掩扉。
声随淮水远，吟入楚天微。
吏静看山坐，乡遥抚剑归。
清虚无别事，嘉政在璇玑。
又和谢景初韵
韩宗道（宋代）

萧洒丛祠古道旁，偶来乘兴兴何长。珊珊翠竹寒成韵，苒苒红蕖细度香。

云暗尘头云雨急，风来水面葛衣凉。天涯一笑良难得，预借骊歌送别觞。
句
伟岸翁（宋代）

水声翻海底，塔影写楼心。
和徐德彰春日杂咏八首 其六
陈完（明代）

十里香尘暖雾消，绿烟芳草去迢迢。春风春雨花连巷，溪北溪南柳映桥。

游女踏青罗袜小，粉郎沉醉玉骢骄。谢家庭院秋千下，会有何人拾翠翘。
次韵汪宰见寄
方岳（宋代）

半世青灯眼欲昏，谁知曾亦望中原。
雨荒塞草秋如洗，雪拥春蓑夜自温。
宠辱易生分别想，是非政可鹘仑吞。
不论茅屋锄犁外，但守平生六二坤。
七里滩别余鞠夫 其一
佘翔（明代）

山自盘龙七里来，客星高傍白云隈。滩头无恙东流水，谁著羊裘上钓台。
耒阳谿夜行（为伤杜甫作）
戎昱（唐代）

乘夕棹归舟，缘源二转幽。月明看岭树，风静听溪流。

岚气船间入，霜华衣上浮。猿声虽此夜，不是别家愁。
县斋岁晚寄莱芜田同年
刘摰（宋代）

西北东南邑，相望叹索居。音尘路千里，契阔岁三除。

薄宦随群众，平生愧拙疏。茂陵将谢病，中散不便书。

燕泽归鸿尽，东山晚雪馀。江湖劳梦寐，风土污簪裾。

尘卷吾成癖，囊诗子富储。孤怀吟剑锷，旧迹梦昆墟。

今古看毫发，功名剩赘疽。何时拂衣去，相与醉鲈鱼。
依韵和令公大王蔷薇诗
徐铉（宋代）

绿树成阴后，群芳稍歇时。谁将新濯锦，挂向最长枝。

卷箔香先入，凭栏影任移。赏频嫌酒渴，吟苦怕霜髭。

架迥笼云幄，庭虚展绣帷。有情萦舞袖，无力罥游丝。

嫩蕊莺偷采，柔条柳伴垂。荀池波自照，梁苑客尝窥。

玉李寻皆谢，金桃亦暗衰。花中应独贵，庭下故开迟。

委艳妆苔砌，分华借槿篱。低昂匀灼烁，浓淡叠参差。

幸植王宫里，仍逢宰府知。芳心向谁许，醉态不能支。

芍药天教避，玫瑰众共嗤。光明烘昼景，润腻裛轻rG.

丽似期神女，珍如重卫姬。君王偏属咏，七子尽搜奇。
九鸶图
商辂（明代）

晴烟晓散垂杨堤，垂杨袅袅临清溪。风景依稀二三月，兰苕杜若连芳蹊。

溪头纷然集群鹭，形影相随复相顾。翘沙戏渚咸自适，界水冲风飞更舞。

饥则窥鱼饱则栖，弋罗不到无嫌猜。参差态度形殊别，绿杨深处恣徘徊。

孤高格，潇洒性，不逐乌鸢不逐隼。平生雅趣云水俱，一片閒心烟雨静。

毵毵毛羽胜霜雪，数声叫彻沧波月。宛如野鹤出尘埃，回视凡禽总殊绝。

谁人巧夺造化工，九鸶写入丹青中。非惟洁白堪比德，所贵体物存心胸。

乘时高奋抟风翮，充庭久向鹓行立。遥看洲渚渺茫茫，日近蓬莱天咫尺。
次韵王尧明四旱诗 井汲
李纲（宋代）

我居梁溪傍，密迩陆子泉。漂流旅海陵，又欲买一廛。

愿言酌甘芳，为涤腥与膻。居然值岁旱，此志无由全。

百井尽枯涸，简编匪虚传。夜汲费烛炬，晓趋骈足肩。

一壶信千金，一饮或万钱。逝将向井拜，飞泉为溅溅。

泓澄古镜色，吸引星光圆。洋洋疗众渴，不竭如巨川。

井收遂勿幕，瓶盆送回旋。饮水自可乐，安用井底眠。
登大科峰绝顶
方献夫（明代）

晚来偶发登临兴，策马高淩绝顶头。尽见百川归巨海，却疑诸岭在平丘。

拂云天外观何极，倚石松根坐不休。一枕借眠谁可共，几回飞梦到罗浮。
又次韵二首
周必大（宋代）

宫槐分影直，官柳着行疏。
画栋飞翚远，晴霞散绮馀。
池邀山简马，水胜武昌鱼。
只恐封泥召，骖鸾上帝居。
送修武元少府
钱起（唐代）

寸禄荣色养，此行宁叹惜。自今黄绶采兰时，

不厌丹墀芳草色。百战荒城复井田，几家春树带人烟。

黎氓久厌蓬飘苦，迟尔西南惠月传。
遣兴七首
李流谦（宋代）

柳老渊明宅，蓬深仲蔚居。
病身须药石，閒日足图书。
世念焚香了，禅心隐几余。
空钩本无意，谁为语游鱼。
同胡邦衡夜直
张孝祥（宋代）

慕用高名二十年，敢期丹地接周旋。先生义与云天薄，老去心周铁石坚。

梦了琼崖身益壮，烟销金坞臭空传。一尊莫惜空相属，宫漏穿花夜色鲜。
孤雁
孔平仲（宋代）

空城夜已寂，一雁度云端。汀洲亦可止，何不怯霜寒。

岂非防暗祸，惊矫失自安。孤音诉明月，天高路漫漫。

以鹑置怀袖，比汝乏羽翰。蒙恩傍温暖，岂念宵征难。
观音诗
释契适（宋代）

慧炬慈航在世间，除昏济险未尝闲。
手擎一穗青丝柳，身倚千层碧玉山。
声满诸天常讽诵，功圆十地绝跻攀。
终求郢妙雕金相，时献香花礼粹颜。
有怀十首
刘子翚（宋代）

风惊枯苇白花浮，欲下横桥晚更留。
惆怅不逢吴季子，一溪寒水带烟流。
宴琼林·霜月和银灯
黄裳（宋代）

霜月和银灯，乍送目楼台，星汉高下。爱东风、已暖绮罗香，竞走去来车马。红莲万斛，开尽处、长安一夜。少年郎、两两桃花面，有馀光相借。因甚灵山在此，是何人、能运神化。对景便作神仙会，恐云轩且驾。思曾待、龙楼俯览，笑声远、洞天飞斝。向东来、尤幸时如故，群芳未开谢。
读书
韩淲（宋代）

窗明晴日小楼居，静坐閒翻案上书。理路渐通文向熟，试将回向此心初。
梦回
释文珦（宋代）

梦回四壁无人语，高树萧萧似有风。
独起绕池行数匝，万山擎雪月明中。
观音赞
释道璨（宋代）

声以眼闻，色以耳见。
下与众生同一悲仰，上与诸佛同一悲愿。
大海枯，磐石烂，
我此大心方了办。
记梦
杨冠卿（宋代）

欹岩松桧转龙蛇，洞户仙人字少霞。
炯炯长眉非是画，翠翘斜倚碧桃花。
喜雨
陆游（宋代）

去年禹庙归梅梁，今年黑虹见东方。
巫言当丰十二岁，父老相告喜欲狂。
插秧正得十日雨，高下到处水满塘。
六月欲尽日杲杲，造物已命摧骄阳。
夕云如豚渡河汉，占书共谓雨至祥。
南山雷车载膏泽，枕上忽送声淋浪。
猛思浊酒大作社，更想红稻初迎霜。
六十日白最先熟，食新且领晨炊香。
嘉泰二年恭上太皇太后尊号八首
佚名（隋代）

煌煌玉书，玉篆金缕。
曷为来哉，自天子所。
自天子所，以燕文母。
婉嬗祥云，日正当午。
秋阴寄王山长
刘友光（清代）

一寸心中地，容忧竟万端。树凉蝉命促，虫苦蓼荫寒。

蒿里观狐穴，桃花忤钓竿。梦中师竹在，落叶满长干。
叶梦授送家园梅花且以绝句十五章见示次其韵 其十
李纲（宋代）

天生丽质绝尘埃，肯把胭脂漫污腮。幸有清香过于雪，对人何止白皑皑。
贫病
陆游（宋代）

穷愁病思两茫茫，衰发元知合变霜。
酒要解酲犹有策，食求祝噎更无方。
凋零坐上亲朋少，寂寞人间岁月长。
默计有时还自幸，幼安垂老始归乡。
大雨
项安世（宋代）

闲里光阴已自娱，近添衰病更宜居。
罗禽乐甚无宾客，庭草欣然罢吏胥。
一霎阴风摧下箔，满堂流水唤开渠。
家童莫笑先生急，雨过先生缓有馀。
和韩绛游鸿庆寺
吴师孟（宋代）

十里东郊道，兹游岁月深。
参僚从行府，高会适丛林。
穉子喧沽玉，春姬笑子金。
咳珠僧护宝，醉弁客遗簪。
天赐连宵泽，民欢毕昼阴。
分明造物手，自在出尘心。
非相虽无住，残芳尚可寻。
都人望旋旆，车马又駸駸。
拟张允怀寄内代内答十首 其七
郑文康（明代）

闻君黑发渐成皤，谁信闺人白更多。唱惯阊门杨柳曲，无心来听扊扅歌。
次闲叟见寄之韵
李彭（宋代）

王侯气迈往，青春颇干禄。任侠似朱家，窜身脱冤狱。

甘随支遁游，不作子公牍。着鞭投前地，嗜山性尤酷。

遗民卧江汉，无心谋半菽。数面遂成亲，开怀注醽醁。

新闻倒青箱，谠论尊黄屋。禅参灵运前，庭列山阴竹。

好乖当语离，作恶徒满腹。西风挂席归，清谈渴心足。

汉庭今侧席，公道追黄鹄。莫作稻梁谋，营营辈鸡鹜。

我自宴山川，坐啸临长谷。
长安春感
杜荀鹤（唐代）

出京无计住京难，深入东风转索然。满眼有花寒食下，

一家无信楚江边。此时晴景愁于雨，是处莺声苦却蝉。

公道算来终达去，更从今日望明年。
颂古九首
释梵思（宋代）

杈下要分生死路，霍山直拔透重关。
虽然赚我三千里，瞎却众生眼万千。
小年夜诸客过集
区大相（明代）

独有颓年感，偏逢故旧欢。壶觞迎小岁，灯火候仙坛。

正直平生是，飞腾晚暮看。宁因祠灶礼，名姓动天官。
次韵拉空印游芙蓉
释德洪（宋代）

翰墨平生气吐霓，诗成先喜示筠溪。山中见客应偏好，笔力知公不肯低。

夜寂据梧饥鼠出，岩空同听怪禽啼。上方闻说非人世，更陟缘云第几梯。
偈颂二十二首 其二十二
释道生（宋代）

弋阳溪上诸檀越，勇猛精进难比况。年年岁岁入山来，总是如来亲眷属。

如来法身等虚空，随彼愿心而显发。譬如月轮出霄汉，照耀一切众生前。

众生性水无有边，我此一月能普现。水静而清现全体，月非取水而遽来。

水动而浊无定光，月非舍水而遽去。水有清浊有动静，月无取舍无去来。

于无取舍去来中，不见清浊动静相。既无清浊动静相，一一含摄无有馀。

我心佛心众生心，心佛众生本平等。佛子当作如是观，即获世间诸利益。
菊
韩丕（宋代）

造化功夫异异端，自缘开晚少人看。
若教总似陶潜眼，肯向芳春赏牡丹。
句
翁卷（宋代）

独自卷帘楼上望。
癸巳中秋又一日同两冈游云端至铁泉有怀 其二
霍韬（明代）

头插黄花秋老时，泉声一听一回思。龙鱼不爽铁泉梦，膏泽涓涓出洞扉。
再次元亮韵
李彭（宋代）

艇子打两桨，石城催莫愁。不嫌波浪阔，但惧水生洲。

大堤多女儿，草暖复桑柔。盈盈成雅步，皎皎临清流。

翠钗挂人冠，自作横陈谋。非无一时好，高怀讵能留。

朝歌回墨翟，馈药逃东丘。此岂聊复尔，颇似怜包羞。

长吟望烟际，飞来双白鸥。
句
潘大临（宋代）

八字山头雁，武昌江上鱼。
郊庙歌辞。享太庙乐章。崇德舞
佚名（唐代）

五运改卜，千龄启圣。彤云晓聚，黄星夜映。

叶阐珠囊，基开玉镜。下临万宇，上齐七政。

雾开三象，尘清九服。海溓星晖，远安迩肃。

天地交泰，华夷辑睦。翔泳归仁，中外禔福。

绩逾黜夏，勋高翦商。武陈七德，刑设三章。

祥禽巢阁，仁兽游梁。卜年惟永，景福无疆。
归园田居·其三
陶渊明（魏晋）

种豆南山下，草盛豆苗稀。
晨兴理荒秽，带月荷锄归。
道狭草木长，夕露沾我衣。
衣沾不足惜，但使愿无违。
春暮
张学贤（清代）

阶前草渐碧，独坐惜残花。蛱蝶双飞去，疑春在别家。
诗酒琴棋客五首和年兄雍都堂 其三
区元晋（明代）

何处能忘琴，郑声乱雅甚。松涛泻空山，天籁发孤枕。

哑喔听鸟啼，氤氲探梅朕。舜风蔼七弦，兴剧故难禁。
谢友生遗端溪砚瓦
李咸用（唐代）

寻常濡翰次，恨不到端溪。得自新知己，如逢旧解携。

玩馀轻照乘，谢欲等悬黎。静对胜凡客，闲窥忆好题。

娲天补剩石，昆剑切来泥。著指痕犹湿，停旬水未低。

呵云润柱础，笔彩饮虹霓。鹆眼工谙谬，羊肝士乍刲.

连澌光比镜，囚墨腻于cD.书信成池黑，吟须到日西。

正夸忧盗窃，将隐怯攀跻。捧受同交印，矜持过秉珪。

草颠终近旭，懒癖必无嵇。用合缘鹦鹉，珍应负会稽。

贞姿还落落，寒韵落凄凄。风月情相半，烟花思岂迷。

宜从方袋挈，枉把短行批。浅小金为斗，泓澄玉作堤。

遇人依我惜，想尔与天齐。□□□□□，行时只独赍。
次韵昌甫所寄因答施仲益且寄斯远 其三
韩淲（宋代）

尝看晋宋语，无忌酷似舅。焉如施与徐，共学乃师友。

固应在同声，亦何苦遗臭。我独乏雅正，蓬心乱苗莠。
孝烈皇后挽歌
王维桢（明代）

范内留芳训，扶天有骏功。
仙游知跨凤，圣念为当熊。
玉珮虚无里，苍云怅望中。
宜春花照眼，泪洒旧时丛。
好事近·七月十三日夜登万花川谷望月作
杨万里（宋代）

月未到诚斋，先到万花川谷。不是诚斋无月，隔一林修竹。
如今才是十三夜，月色已如玉。未是秋光奇绝，看十五十六。
金流洞
洪显周（清代）

攀萝扪壁上山贪，时听云端落笑谈。天遣灵区超分外，人将流水比双南。

凄风冷雨秋重九，瘦策宽鞋客两三。或恐新诗干造物，不教明月到禅庵。
送蜀僧希肇往云居
韩驹（宋代）

邂逅他乡识，艰难此地逢。扁舟逆春水，一钵趁晨钟。

便欲依风穴，宁辞上雪峰。老禅行履处，著眼看机锋。
卢次夔下第
释居简（宋代）

得失见君心，令人恨满膺。诸贤品华玉，四字独苍蝇。

留取搀前步，来居向上层。趁将春未去，载酒啸吟明。
钓台
李廌（宋代）

钓国固有术，直钩宁漫劳。
吾常鄙龙伯，岂复羡琴高。
濯足风波地，游心虎豹韬。
谁云无是子，天下自嚣嚣。
济阳闻变作
朱虙（宋代）

烽烟看四起，投袂自提兵。
哀角临风壮，愁云压阵横。
张拳呼杀贼，洒血向孤城。
耿耿丹心在，谁能计死生。
上翰林蒋防舍人
朱庆馀（唐代）

清重可过知内制，从前礼绝外庭人。看花在处多随驾，

召宴无庭不及旬。马自赐来骑觉稳，诗缘得后意长新。

应怜独在文场久，十有馀年浪过春。
晓雨
张耒（宋代）

绿满园林红已稀，湿烟和柳共霏微。
谁家油壁春寒里，独辗天街晓雨归。
题服柏先生
于鹄（唐代）

服柏不飞鍊，闲眠闭草堂。有泉唯盥漱，留火为焚香。

新雨闲门静，孤松满院凉。仍闻枕中术，曾授汉淮王。
白菊
张蠙（唐代）

秋天木叶干，犹有白花残。举世稀栽得，豪家却画看。

片苔相应绿，诸卉独宜寒。几度携佳客，登高欲折难。
初至新化赠张蓉裳学博
左宗植（清代）

我初试缁尘，乡贡赴京甸。踏月款湘馆，始识先生面。

尘囊发鸣琴，行箧诵诗卷。清言似味蔗，往往耐嚼咽。

长安仕宦海，倥偬预计选。得官宰百里，孥仆欣以忭。

庶几抒夙抱，盘错利器见。谁知达者怀，自匿不可谏。

朝上投劾书，暮授文学掾。酸寒古梅峒，环堵坏不缮。

瓦吹风打头，床漏夜易荐。旁人或色难，先生乃安便。

陶然斗室中，弦歌杂谐宴。间吟七字诗，号占万象变。

雪风入牙颊，喷喝出璀璨。粼粼溪流清，触石蹙涡漩。

自然成文章，足可医汗漫。觥觥欧夫子，古处耄不倦。

缟纻半南北，目历几宿彦。独喜从吾游，款款似亲串。

飘然李郭舟，那顾望者羡。鲰生少为儒，兀兀事文研。

辞亲学干禄，妄想那能免。归来湖湘间，习飞始斥鴳。

移家就冷署，甘旨惧不办。差幸苜蓿盘，臭味同所愿。

惟惭论年学，短绠及道浅。祇有肝鬲间，迂拙不自贱。

何图君子知，刮目及蹇钝。资西盛桃李，簇簇花满县。

濂溪此遗泽，望古想空缅。懔然俎豆旁，何术盥昏懦。

枉辱忘年契，温奖惧非分。古人金石交，颂祷寓箴劝。

岁晚霜雪零，君躯幸保善。微诗聊以贽，并用志缱绻。
田园四时 其三 冬
华镇（宋代）

粉蜡梅梢妆蓓蕾，雪晴乌鹊声零碎。兰堂昼暖浴蚕天，百果流芳喷寒水。

春事望春须准拟，临风不惜呵纤指。寒日频添绣线长，百五光阴已无几。
次韵答沈行恕京回之作
释妙声（明代）

客舍春寒树影稀，青山迎我入王畿。云开雉堞瞻金榜，日射龙章识衮衣。

御果近从仙苑赐，天花多傍讲筵飞。圣恩特许兼旬住，携得香烟满袖归。
送马河宗令巴陵 其一
周起渭（清代）

一舸湖南去，官间事事幽。山川麇子国，烟雨岳阳楼。

橘社龙宫近，江花帝女游。鼋鼍春浪阔，窗外看渔舟。
夏景 扇枕
刘辰翁（宋代）

千古一黄香，庭萱昼日长。枕闲非受热，扇举欲先凉。

畏暑侵支发，摇风愿满堂。恨无寒水玉，琢在碧纱床。

泉涧心如棘，瑶池鬓已霜。如何荀奉倩，只在玉人傍。
庚午除夕以入觐至长安偕次儿守岁次王百谷韵 其一
陈应元（明代）

长安万户夜生烟，子后便称是岁前。喜起拜稽古凤阙，文明垂象在龙田。

梅花陡放疑催腊，柏酒停斟欲待年。报说庭燎先烛斗，趋跄恐后不成眠。
落叶 其二
王宗炎（清代）

柏翠松苍健自如，纷纷余子付刊除。尘根解脱还真朴，眼界宽闲想太虚。

谷口人归云卧后，山头猎罢雁来初。论功大树封侯事，且扫空庭伴校书。
齐安早眺
周弼（宋代）

阴阴城垒静，极望不飞尘。
草色横江暮，莺声出塞春。
清时应洗甲，来岁又逢辛。
惆怅经过处，都非往昔人。
閒咏三首
姜特立（宋代）

醒心亭下弄潺湲，雅志堂前拥髻鬟。
除却华山陈处士，只今谁似此翁閒。
山居杂诗九十首
曹勋（宋代）

台山穴三兽，樵者不得薪。
忽是食人虎，便有射虎人。
善恶必对待，祸福常相邻。
冞月寝三皮，居山聊一欣。
董侍郎
魏了翁（宋代）

后皇一念根至仁，地虽南北民吾民。一二指搐不可信，彼动此应关诸身。

人言犬戎相噬吞，彼蚌鹬耳吾渔人。大国信誓方重申，时遣升勺苏穷鳞。

有狼其心不我恩，囊书赤白惊严宸，帝曰可矣予其征。

臣某奉诏之淮濆，臣某董师留汉滨。西南忧顾谁其分，我有从橐之亲臣。

时其动静制主宾，自闑以外惟将军。边头赤子方寝薪，旆旌悠悠鸟乌驯。

将军羽扇白纶巾，且将沈静弭放纷。迩来世道波沄沄，士为欲缚迷天真。

开禧戎首终身焚，未闻先事人有言。大官一唱和者群，前而和之后云云。

厥今狂猘先狺狺，事势不与开禧伦。方拯挚兽招饥蚊，此何为者祇自尘。

志士愤惋三军颦，置之不治虎患存。治之不胜桃虫拚，胜之不尽穷兽奔。

尽矣复与谁为邻，譬诸白黑方交枰。彼据腹胁吾边唇，养成持势犹不均。

况彼攻夺吾逡巡，局势往往随时新。不有妙手谁弥纶，人才生世厥有因。

帝赍天假崧降神，一心可以位乾坤。浮云轩冕何足论，祝公早还要路津。

并包众智资多闻，倡明大义清妖氛。携持令誉归麒麟，蹇余不能康世屯。

浯溪有石高嶙峋，傥能奔走东郭㕙。
咏秋荷
张羽（明代）

杪秋霜露重，弱质感凉频。
衰迟含夕气，牢落凌萧晨。
衰红已散雨，余香尚近人。
翻思盛夏节，玩舟涉广津。
摘花赠游女，采绿宴佳宾。
秋风不少伫，感此尽漂沦。
人道每如此，谁知衰盛因。
偈颂三十六首
释如珙（宋代）

般若如我大火聚，著得一丝飞毫麽。
一拳拳倒黄鹤楼，一踢踢毫鹦鹉洲。
有意气时添意气，不风流处也风流。
寄题临安王氏通幽轩
孙觌（宋代）

翠樾两檐交复，紫苔一径微通。雨箨犹含夏绿，风苞已褪春红。
送僧归护国寺
丘雍（宋代）

萧昂瞩馀辉，尧天命赐衣。
石房云外启，金锡日边归。
草腐萤光散，星中暑气微。
抽簪期晚岁，相许扣禅扉。
贤者之孝二百四十首·北山大夫
林同（宋代）

非止不得养，如忧父母何。
忍能不我念，使我独贤劳。
喜友人相访拟韦苏州作
严羽（宋代）

朝朝竹林院，闭户读残书。几阁晨风入，荒郊寒露馀。

故人步屧至，清坐每踟蹰。辍卷还留兴，漱泉同饭蔬。
表弟程德孺生日
苏轼（宋代）

仗下千官散紫庭，微闻小语说苏程。
长身自昔传甥舅，寿骨遥知是弟兄。
（予与君皆寿骨贯耳，班列中多指予二人不问而知其为中表也。
）曾活万人宁望报，（君在楚州，予在杭州，皆遇饥岁，活数万人。
）只求五亩却归耕。
四朝遗老凋零尽，鹤发他年几个迎。
和君实同年会作
范纯仁（宋代）

诗酒相娱诚得策，洛社当年有牛白。况公同榜三四君，从宦天涯久相隔。

一朝把酒对春风，馀花红白犹堪摘。不鄙贱生年辈晚，招延亦预尊前客。

清欢尽日信忘形，醉舞狂歌不知拍。
龙潭印月
黄泳（宋代）

光怪灵潭气欲吞，波平浪静一轮存。镜连五色龙成彩，珠映千鳞月印痕。

高下空明同白昼，天渊清做烛黄昏。始蛛不遣云帘护，恐动池中鼓浪喷。
和宋宰立春雨
虞俦（宋代）

怪生淑气静氛埃，知是东君一笑开。
膏雨任能滋宿麦，香风先已上寒梅。
交情太薄莺犹懒，远信难凭雁却回。
闻道君家春最胜，十分眉妩画章台。
次韵高吾院长拟游君山且至风阻
黄衷（明代）

君山渺何许，□□□□睇。宛其几席傍，浩隔云水际。

萧森万木丛，坐恐古道翳。高怀掠鹭纵，迅楫决蛟眦。

巽二胡凭陵，玄云散拖曳。回桡岂足惮，胜赏怅未济。

可赏世讵无，所怅负宿契。帝乐杳不闻，孰觏竹上涕。

杜陵渼陂上，亦恐风雨戾。鲸波会当平，迟君泛春霁。
前后蜀杂事诗 其五
张祥龄（清代）

龙衮分明帝像尊，谁来法驾召唐魂。元元皇帝青牛去，剩有铜羊一角蹲。
长沙竹笋闻于天下大者可十斤重食之甚甘而不冰脾昔渡湘欲作诗未暇也今复过之酬以此篇
唐庚（宋代）

地入长沙莫叹卑，竹萌径尺旧相知。九重才复金门籍，万里先参玉版师。

契阔累年真负口，裴徊弥月未妨脾。渭川风味那能对，中有离骚九辨辞。
塞上曲
施敬（明代）

八月秋高塞草斑，将军千骑猎前山。
弯弓不射南飞雁，恐有征人附信还。
句
李艾（宋代）

江声卷出风雷去，山色携将图画来。
句
晏殊（宋代）

君王特轸推沟念，诏截危竿横赐钱。
禹陵
王慧（清代）

明德弥苍昊，神功迈大庭。怀襄方尽力，胼胝极劳形。

草木开蒙昧，龙蛇涤秽腥。铸金九土贡，志怪八方经。

苍水先呈简，防风后至刑。相传弓剑弃，此地隧泉扃。

三古遗祠庙，千秋共荐馨。璧牲前代典，碑版列朝铭。

深殿从群后，空山走百灵。旧闻云罕驻，今见翠华停。

心法传河洛，天章焕日星。殊恩沾后裔，异数出明廷。

肃穆瞻新象，登临泊小舲。墄垣辞镂琢，户牖炯丹青。

莫觅藏书穴，徒看窆石亭。萝长鼯窜迹，松老鹤修翎。

众水环襟带，诸峰列嶂屏。桥山同故事，寂寞对秋坰。
闰月定四时
罗让（唐代）

月闰随寒暑，畴人定职司。馀分将考日，积算自成时。
律候行宜表，阴阳运不欺。气薰灰琯验，数扐卦辞推。
六律文明序，三年理暗移。当知岁功立，唯是奉无私。
题杨妃唾壶图
马廷鸾（宋代）

三郎好女思倾国，一霎沉酣四海奔。
汉业巍巍英主事，内庭供奉孔家孙。
大人生日三首 其三
苏过（宋代）

大士来淮泗，神交寤寐中。应缘济物意，岂为写经功。

恻隐仁之本，慈悲佛所同。虽无逮焚溺，尚欲起疲癃。

五鼎荣何有，三光路已通。回看种桃处，葵麦卷春风。
望月台
王十朋（宋代）

明珠遥吐卧龙头，渐觉清光万里浮。
人望使君如望月，要须如镜莫如钩。
有以渔舟唱晚作图命题拟试者因戏成三首 其三
周密（宋代）

浦云山雨意，都向笔端生。一笛山水绿，半篙烟浪清。

浅深天似暝，聚散雁如惊。谁写无声句，无声胜有声。
青玉案·绿槐烟柳长亭路
惠洪（宋代）

绿槐烟柳长亭路。恨取次、分离去。日永如年愁难度。高城回首，暮云遮尽，目断人何处。
解鞍旅舍天将暮。暗忆丁宁千万句。一寸柔肠情几许。薄衾孤枕，梦回人静，侵晓潇潇雨。
寄题材永新顾成这粟庵
王洋（宋代）

学诗学礼孱已文，种花种竹居不贫。
门闾正可务广大，如何一粟容君身。
结庵名粟亦何寄，口不尽言知有意。
鹍鹏羽翼自垂天，蜩与飞鸣有馀地。
短长小大争长雄，舒卷不离方寸中。
小如一粟大江海，万形宇内宁非同。
君如推此充寥廓，回集尘端亦棲吒。
放言切勿诮蒙庄，伯夷永名仲尼博。
更须谈理勿谈空，此道根原由守约。
题徐致政菊坡图
王十朋（宋代）

南方有高士，仁义偃王裔。家山辟幽坡，手取香草艺。

秋至有黄华，采采满衣袂。客来酒盈尊，诗出语惊世。

无心学渊明，偶与渊明契。静者年自长，颓龄不须制。

高怀耻独乐，地远人罕诣。丹青写佳境，有目皆可睨。

吾家鲜鲜径，荒芜屡经岁。儒冠误此身，挂之公得计。
病题桐江
彭汝砺（宋代）

叹息医工拙，矜嗟旧疾牢。衰容虽冻雀，烈气尚惊涛。

羁旅双尘鬓，尘埃一布袍。远乡滋味恶，空益梦魂劳。
新葺茆堂
徐夤（唐代）

剪竹诛茆就水滨，静中还得保天真。只闻神鬼害盈满，

不见古天争贱贫。树影便为廊庑屋，草香权当绮罗茵。

阶前一片泓澄水，借与汀禽活紫鳞。

耨水耕山息故林，壮图嘉话负前心。素丝鬓上分愁色，

络纬床头和苦吟。笔研不才当付火，方书多诳罢烧金。

同年二十八君子，游楚游秦断好音。
少年游·新竿界断一天游
佚名（宋代）

新竿界断一天游。万弩向云头。彩羽飞星，红心破日，胜集总名彩。好手业中施好，利物敢轻酬。捧杆箭多，旗花饯少，快请办头筹。
罗浮高寿崔制置
洪咨夔（宋代）

罗浮高哉四百四十有二峰，三峰最高拔起金芙蓉。
耀真洞天锁溟蒙，鳌背咫尺蓬莱通。
璿房瑶室深玲珑，霞袿霓袽纷丰茸。
中有老仙扰白龙，藕花冠巾九节筇。
招邀茅盈挟赤松，麾诃列缺鞭丰隆。
天鸡未叫万籁空，夜半唤出扶桑红。
下照万象方屯蒙，起踏斗柄呼东风。
扶胥云气低葱茏，海若吐蜃天投虹。
前旌招摇导祝融，从以五色骑羊翁。
苍舒檮戭伯虎熊，风后力牧常先鸿。
日用大学心中庸，暗室屋漏十目同。
夏璜荐缫旅大弓，太蔟为角谐函钟。
日星宗彝映华虫，江河健帆转蒙冲。
庆历元佑诸儒宗，立朝直声摩穹窿。
真卿长孺谁为容，白头万里行蚕丛。
清献清节乖崖忠，太平盛时适其逢。
事有至难莫如公，表裹坏证阻且讧。
参苓温平匪泛攻，潜瘳膏肓夷疽癰。
三边按堵九扈丰，祥飚甘雨天为功。
趯趯和乐跃阜螽，沾沾啁哳瘖寒蛩。
雪山不隔黊纩聪，衮衣绣裳遄归东。
天津疋马两玉童，袖疏入奏明光宫。
中兴规模旧提封，直北燕蓟西崆峒。
功成跨鹤追葛洪，神光炯炯方双瞳。
金丹宝诀传枕中，负薪汲水长相从。
和任漕开宴值雨
吴芾（宋代）

正是千花万卉开，一时景物亦佳哉。
良辰已幸陪龙节，盛宴仍容饫豹胎。
虽喜风光环几席，其如烟雨暗池台。
明朝天宇应澄霁，尚拟寻芳一再来。
思故人
华岳（宋代）

十载无人问益之，谁于欬唾觅珠玑。
两三千里家何在，三十六峰人未归。
将谓抱薪能救燎，果然画饼不充饥。
东川恐遇连荣祖，一笑不须论是非。
和谢学士泛伊川浩然无归意因咏刘长卿佳句作
欧阳修（宋代）

久不见南山，依然已秋色。
悠哉川上行，复邀城中客。
中落山半空，川明潦尤积。
飞鸟监中看，行云舟中白。
夷犹白苹里，笑傲清风侧。
极浦追所远，回峰高易夕。
觞咏共留连，高怀追昔贤。
惟应谢公兴，不减向临川。
门人黄叔权寄诗见怀答之
恽毓鼎（清代）

落落交亲远，骎骎岁月新。人才亦东豕，吾道竟西麟。

旧学存门下，离怀逐渭滨。岁寒期共保，勤寄陇头春。
减字木兰花·春月
苏轼（宋代）

二月十五夜，与赵德麟小酌聚星堂

春庭月午，摇荡香醪光欲星。步转回廊，半落梅花婉娩香。
轻云薄雾，总是少年行乐处。不似秋光，只与离人照断肠。
送高秘丞
曾巩（宋代）

簿书壅处精神健，风俗浇时质性淳。公退种花常满县，政成驯雉不惊人。

指麾细柳通河外，歌咏《甘棠》付汉滨。惆怅不能留自助，谩将樽酒驻车轮。
送沈行奉议赴辟陕西
孔平仲（宋代）

除诏移关陕，征途半斗牛。落帆江蒲月，跃马戍垣秋。

葱岭霜吹剑，龙堆雪点裘。兵家破竹势，幕府涌泉谋。

且作从军乐，安知出塞愁。观公颇丰下，努力取封侯。
寿皇圣帝挽章三首
陈造（宋代）

受授光翘禹，规摹陋汉唐。
皇图开寿域，国步坦康庄。
检玉方慈范，乘云忽帝乡。
华夷均孺慕，矫首涕滂浪。
方吉人副帅扈从木兰有怀却寄 其一
朱伦瀚（清代）

忆昔叨陪扈从时，青山曾画亦曾诗。云中帐殿烟为幕，雪里松曾玉作枝。

围合尘黄传射虎，山回日黑看收旗。遥知走马冈峦下，笑我狂吟旧路歧。
登茅山天市坛四首 其四
惟则（元代）

郭仙清夜扣舷时，万籁秋笙月一池。千载谁传灵凤曲，羽童吟作步虚词。
小塘
李纲（宋代）

谁使精庐凿小塘，坐令天女试新妆。风摇翠盖珊珊响，露裛红衣冉冉香。

棋罢雨声来绝巘，梦回月影上脩廊。我生本自无根蒂，触处为家殊未央。
秋雨未已客怀不佳夜诵少陵遣兴诗至生涯能几何常在羁旅中三复增感每字赋一诗 其八
章甫（宋代）

贫穷束缚人，智慧无所施。文籍纷满前，不救寒与饥。

佳哉江上山，归隐宁无时。青山若有言，尘土君自羁。
题三杰四首 其一 萧何之一
叶颙（元代）

匹马追亡古道傍，便知韩信世无双。筑坛不用萧侯语，垓下焉能灭楚王。
秋园
吴融（唐代）

始怜春草细霏霏，不觉秋来绿渐稀。

惆怅撷芳人散尽，满园烟露蝶高飞。
洪秘监徐常丞有诗贺余休致次韵四首
刘克庄（宋代）

玉座分明念老臣，孤忠何路更前陈。
无枯树赋如开府，有病梨前似照邻。
粥钵不愁餐哽噎，蔬盘何用脍纷纶。
尽教巷静门罗爵，绝胜山空塚卧麟。
赠胡韶先
陈恭尹（清代）

匡庐归路不盈旬，岭外山川久寄身。一叹未忘投笔日，十年长作曳裾人。

篇章每夺词流气，甲子唯书酒国春。生岁同君馀亦似，少来多难老来贫。
相和歌辞。莫愁乐
张祜（唐代）

侬居石城下，郎到石城游。自郎石城出，长在石城头。
偈倾一百六十九首
释智朋（宋代）

桃花烂熳红，灵云眼中血。
不是断肠人，此恨向谁说。
朱致一来守辰州先致启书余以病未及答而致一压境以诗迎之
王庭圭（宋代）

丽谯高垒武陵西，西望双红捲使旗。玉帐静驱千骑弩，铜符遥镇五溪夷。

我遭白简为迁客，君拥朱轮把一麾。诸洞带刀迎马首，略无征鼓动边陲。
振鹭
佚名（先秦）

振鹭于飞，于彼西雍。我客戾止，亦有斯容。在彼无恶，在此无斁。庶几夙夜，以永终誉。